
ATSARGŲ (VAISTINIŲ PREPARATŲ) IR ĮRANGOS (10-11 ŠALDIKLIŲ), SKIRTOS ATSARGŲ SAUGOJIMUI, SANDĖLIAVIMO, SAUGOJIMO IR SUSIJUSIŲ PASLAUGŲ TECHNINĖ SPECIFIKACIJA (taikoma III pirkimo daliai)

1. Užsakovas: Sveikatos apsaugos ministerijos Ekstremalių sveikatai situacijų centras;
2. Vykdytojas: paslaugos teikėjas pagal Užsakovo pateiktus reikalavimus teikiantis atsargų (vaistinių preparatų) sandėliavimo, saugojimo ir susijusias paslaugas sandėlyje, esančiame Lietuvos Respublikos teritorijoje.
3. Užsakovas siekia įsigyti:
3.1.  atsargų (t. y. vaistinių preparatų) sandėliavimo, saugojimo ir susijusias atsargų aptarnavimo paslaugas: vaistų priėmimas, vaistų sandėliavimas (saugojimas), vaistų išdavimas (priimti ir patikrinti kiekius ir kokybę pagal sutartis, apskaityti, sudėti į saugojimo vietas, prižiūrėti, saugoti ir pateikti  užsakovui visus atsargų pristatymo dokumentus: atsargų kiekius, sąskaitas faktūras, sertifikatus ir kt.) su atsargų paruošimu transportavimui (surinkti ir supakuoti transportavimui pagal vaistinio preparato charakteristikoje nurodytas sąlygas) pagal atsargų saugojimo sąlygas; 
3.2. šaldiklių saugojimo, pajungimo, operavimo ir aptarnavimo paslaugas.
4. Šaldiklius vakcinų saugojimui pateikia užsakovas. Vykdytojas privalo užtikrinti reikiamas patalpas šaldiklių laikymui ir reikiamą infrastruktūrą/reikalavimus (elektra, vėdinimas,  patalpų švara ir kt.) šaldiklių pajungimui. Tuo atveju, jeigu Vykdytojas turi patalpas šaldiklių laikymui, tačiau neturi reikiamos infrastruktūros šaldiklių pajungimui, jis privalės užtikrinti reikiamos infrastruktūros įsirengimą per ne ilgiau kaip 3 mėn. nuo sutarties įsigaliojimo dienos, ir bet kuriuo atveju, ne ilgiau nei Vykdytojui bus pristatyti šaldikliai.
5. Paslaugos tiekėjas privalo turėti patalpas arba šaldymo įrenginį, užtikrinantį nepertraukiamą -20 °C (+/- 5C) temperatūros palaikymą, kuriame būtų galima sutalpinti ne mažiau kaip keturias paletes[footnoteRef:2] ir sudaryti sąlygas vaistinių preparatų išpakavimo, patikros ir pakartotinio supakavimo darbams atlikti pagal geros platinimo praktikos reikalavimus. Tuo atveju, jei tiekėjas tokių patalpų ar įrenginių neturi pasiūlymo pateikimo metu, jis privalo juos įsirengti ir pilnai parengti naudojimui per ne ilgesnį kaip 2 (dviejų) mėnesių laikotarpį nuo sutarties pasirašymo dienos. [2:  Padėklo tipas – JAV standartinis padėklas. Maksimalūs padėklo matmenys – 1 073 mm (aukštis) × 1 016 mm (plotis) × 1 219 mm (gylis). Vienas pilnas padėklas talpina 70 siuntimo dėžių. Iš viso viename pilname padėkle yra 33 600 buteliukų.] 

6. Bendra saugomų atsargų (vaistinių preparatų ir šaldiklių) vertė esant maksimaliam iš Užsakovo pusės sandėlio užkrovimui – 13,496 mln. Eur.
7. Preliminariai saugomų vakcinų kiekiui bus skiriama nuo 10 iki 11 šaldiklių[footnoteRef:3] ultra žemos temperatūros (nuo - 60C iki - 90 C).   [3:  Šaldiklis Ultra low freezer MDF-DU702VH-PE, kurio talpa 729 L buvo naudojamas preliminariems skaičiavimams.] 

8. Šaldiklių validacijos procedūras užsako ir apmoka užsakovas. Vykdytojas privalo užtikrinti, kad atliekant šaldiklių validaciją ar aptarnavimo paslaugas, Užsakovo įgalioti asmenys galėtų patekti į patalpas ir atlikti reikiamas procedūras arba vykdytojas atlieka užsakovo įgaliotų asmenų nurodymus.
9. Vykdytojas privalo šaldiklius prijungti prie savo temperatūros stebėjimo ir įspėjimo sistemos. Temperatūros fiksavimo davikliais, kurie bus instaliuoti į šaldiklius ir prijungti prie vykdytojo temperatūros stebėjimo ir įspėjimo sistemos, ir kurie perduoda temperatūros duomenis į temperatūros stebėjimo ir įspėjimo sistemos, aprūpina vykdytojas.
10. Vykdytojas privalo prie temperatūros stebėjimo ir įspėjimo sistemos prijungti ir užsakovo įgaliotus asmenis. Asmenų sąrašas vykdytojui bus pateiktas po sutarties pasirašymo.
 

11. Paslaugų teikimo terminas – 36 mėnesiai nuo Sutarties įsigaliojimo dienos. Visais atvejais paslaugų teikimo termino pabaigos data negali būti vėlesnė nei projekto „RescEU“ Medicinos atsargų rezervo kaupimas ir palaikymas Lietuvoje“ finansavimo sutarties pabaigos data.
12. Vykdytojas visų Paslaugų teikimo laikotarpiu privalo turėti: 
12.1. Galiojančią didmeninio platinimo licenciją;
12.2. Galiojantį vaistinių preparatų geros platinimo praktikos pažymėjimą;
12.3. Patalpas, atitinkančias Gerosios vaistų platinimo praktikos reikalavimus. 
12.4. Vykdytojas turi būti pasiruošęs dirbti su šaltai laikomais vaistiniais preparatais (reikia laikyti žemoje temperatūroje: -60 C – -90 C) / Cold chain products (requiring low temperature handling). 
13. Paslaugos pagal Užsakovo poreikį turi būti teikiamos visą pirkimo sutarties galiojimo laikotarpį nepertraukiamai, visomis savaitės dienomis (įskaitant šventines ir nedarbo dienas).
14. Vykdytojas turi užtikrinti, kad atsargos būtų suruoštos transportuoti (surinktos ir supakuotos pagal atsargų saugojimo sąlygas (išlaikoma atsargų laikymo ir transportavimo  temperatūra ir nepažeidžiamos išorinės ir vidinės pakuotės)) ir pakrautos į Užsakovo transportą bet kuriuo paros metu, bet kurią savaitės dieną ir savaitgalį,  ne ilgiau kaip 10 val. nuo užsakovo prašymo pateikimo. Atsargos turi būti supakuotos ir suruoštos transportuoti temperatūroje nuo -15 C iki -25 C. Informacija apie transportuojamas atsargas, jų kiekį Vykdytojui bus pateikta iš anksto nedelsiant el. paštu ir informuojamas telefonu Vykdytojo atstovas, kuris nurodomas sutartyje. Transportavimo dokumentus (Priėmimo-Perdavimo aktas, Invoice proforma/Packing list ir kt;) Vykdytojui pateikia Užsakovas. Atsargų transportavimui suruošimo sąlygos, su Vykdytoju suderinamos per ne ilgiau kaip 3 mėnesius nuo sutarties įsigaliojimo;
15. Į pasiūlyme nurodytą įkainį turi būti įskaičiuota:
15.1. atsargų iškrovimo, suskaičiavimo, apskaitymo, padėjimo saugojimui, saugojimo, surinkimo, supakavimo transportavimui kaina bei medžiagos, taip pat visos reikalingos atsargų pakavimo medžiagos transportavimui t. y. paletės, dėžės, šaldymo elementai (pvz.: sausas ledas), temperatūros registratorius, pakavimo plėvelė, iškrovimo, pakrovimo, atsargų draudimo paslaugos, projekto viešinimo bei kitos tinkamam paslaugų teikimui reikalingos priemonės, užsakymo simuliacijos (paslaugų teikimo pratybų) metu suteiktos paslaugos;
15.2. šaldiklių pajungimui ir operatyviam veikimui reikalinga infrastruktūra ir sunaudojamos elektros energijos kiekis bei kitos reikalingos priemonės bei paslaugos.
16. Vykdytojas privalo užtikrinti pakankamą savo personalo skaičių techninėje specifikacijoje nustatytoms paslaugoms teikti laiku ir kokybiškai. Vykdytojo personalas, kuris bus paskirtas paslaugų teikimo metu vykdyti atsargų saugojimo ir susijusias paslaugas sandėlyje, esančiame Lietuvos Respublikos teritorijoje, neturi turėti neišnykusio teistumo.
17. Vykdytojas, per 1 mėnesį nuo sutarties įsigaliojimo, privalo pateikti veiklos tęstinumo planą ar rizikų valdymo planą[footnoteRef:4]  ekstremalių situacijų ar mobilizacijos atveju. [4:  Plane turi būti pateiktas galimų rizikų ir grėsmių (pvz., tiekimo sutrikimai, personalo trūkumas, infrastruktūros nepasiekiamumas), galinčių turėti įtakos paslaugų teikimui, identifikavimas, numatytos veiklos tęstinumo užtikrinimo priemonės ir konkretūs veiksmai ekstremaliųjų situacijų ar mobilizacijos metu, nurodyti atsakingi asmenys ir jų funkcijos, aprašyti alternatyvūs sprendimai bei rezervinės priemonės, leidžiančios užtikrinti paslaugų teikimo nenutrūkstamumą, taip pat nustatyta informavimo ir komunikacijos su perkančiąja organizacija bei kitomis atsakingomis institucijomis tvarka.] 

18. Vykdytojas atsako už priėmimo, saugojimo ir išdavimo metu pažeistas atsargas (vaistinius preparatus), ar jų laikymo sąlygų užtikrinimą (atsargų saugumo pažeidimu laikomas bet koks įvykis ar aplinkybė, kuri kelia grėsmę vaistinio preparato kokybei, saugumui ar veiksmingumui, dėl ko gali kilti pavojus pacientų sveikatai ar net gyvybei, pvz., kaip pakuotės pažeidimas).
19. Vykdytojas turi turėti sistemą, įgalinančią atskirti Užsakovo saugomas atsargas nuo Vykdytojo atsargų; Užsakovo pateiktos atsargos privalo būti saugomos atskirai nuo Vykdytojo atsargų ir tik užsakovo pateiktuose šaldikliuose.
20. Vykdytojas privalo užtikrinti įgyvendinamo projekto viešinimą[footnoteRef:5] pagal Užsakovo pateiktus reikalavimus[footnoteRef:6]: projekto iškabos viešinimas (pavyzdžiui, prie pagrindinio įėjimo į pastatą ar Vykdytojo organizacijos vestibiulyje; ant infrastruktūros ar statinio arba (jei neįmanoma) netoliese esančioje vietoje; iškabą Vykdytojui pateikia Užsakovas); transportavimui supakuotų atsargų ženklinimas projekto simbolika (pateikia Užsakovas; užklijuoti po 2 lipdukus ant kiekvienos supakuotos paletės, jei kiekis mažesnis po vieną lipduką ant dėžės) ir kt. Šiame punkte nurodyti viešinimo veiksmai yra pavyzdiniai ir skirti tiekėjams įsivertinti savo pareigas, susijusias su viešinimu, bei tai įtraukti į pasiūlymo įkainius. Tikslios viešinimo taisyklės bus suderintos su Vykdytoju po sutarties įsigaliojimo per ne ilgiau kaip 3 mėnesius. [5:  Projekto viešinimas – tai veiksmų rinkinys, skirtas informuoti visuomenę ir suinteresuotas šalis apie projektą, jo tikslus, eigą, rezultatus ir naudą. Projekto viešinimas padeda didinti projekto matomumą, pritraukti palaikymą, užtikrinti skaidrumą ir stiprinti bendradarbiavimą su įvairiomis interesų grupėmis.]  [6:  https://www.esinvesticijos.lt/igyvendinimas-1/viesinimas] 

21. Vykdytojas turi turėti tinkamas patalpas ir įrangą, procedūras, žinias ir patirtį, taip pat kompetentingą personalą, kuris atliktų užsakovo pavestas funkcijas pagal Europos Komisijos 2013 m. lapkričio 5 d. dėl žmonėms skirtų vaistų geros platinimo praktikos gairių nuostatas.
22. Vykdytojas turi susilaikyti nuo veiklos, kuri gali neigiamai paveikti atsargos (-ų), kuri (-ios) tvarkoma (-os) Užsakovo pavedimu, kokybę.
23. Vykdytojas, vadovaudamasis sutartyje nustatytu reikalavimu, privalo užsakovui persiųsti bet kokią informaciją, kuri gali turėti įtakos atsargos  (-ų) kokybei.
24. Užsakovas atsakingas už Vykdytojo kompetencijos sėkmingai atlikti reikiamą darbą vertinimą ir vadovavimąsi Gerosios platinimo praktikos principais ir gairėmis užtikrinimą sutartimi ir auditais (kaip apibrėžta Europos Komisijos 2013 m. lapkričio 5 d. dėl žmonėms skirtų vaistų geros platinimo praktikos gairių nuostatų 7.2 p.).
25. Vykdytojo auditas gali būti atliekamas prieš pradedant užsakomąją veiklą ir (ar) įvykus jos pokyčiams.
26. Audito dažnumą reikia nustatyti remiantis rizika, atsižvelgiant į užsakomosios veiklos pobūdį. Auditus turi būti leidžiama atlikti Vykdytojo nustatytų darbo valandų metu. 
27. Užsakovas turi pateikti Vykdytojui visą informaciją, kuri būtina siekiant atlikti sutartyje numatytus veiksmus vadovaujantis specialiais su atsargomis susijusiais ir kitais atitinkamais reikalavimais (kaip apibrėžta Europos Komisijos 2013 m. lapkričio 5 d. dėl žmonėms skirtų vaistų geros platinimo praktikos gairių nuostatų 7.2 p.).
28. [bookmark: _Hlk216946493]Vykdytojas privalo savo sąskaita apdrausti sandėliuojamas Užsakovo Atsargas Užsakovo naudai visą jų saugojimo laikotarpį – nuo gaisro, sprogimo, trečiųjų asmenų neteisėtos veiklos ir gamtinių jėgų, už sumą, ne mažesnę nei viso draudžiamo turto atkuriamoji vertė. Vykdytojas taip pat turi būti apsidraudęs bendruoju civilinės atsakomybės draudimu. Draudimą patvirtinančius dokumentus Vykdytojas turi pateikti per 1 mėn. nuo atsargų pristatymo į saugojimo vietą.
29. Naudos gavėjas, draudimo polise, įvykus draudiminiam įvykiui privalo būti nurodytas užsakovas.
30. Vykdytojas turi užtikrinti, kad atsargos Užsakovui būtų prieinamos 24 val. per parą, septyniais dienas per savaitę.
31. Priimdami naujas atsargas (vaistinius preparatus) iš Užsakovo tiekėjų, Vykdytojo atsakingi asmenys atidžiai tikrina jų pakuotes, komplektiškumą pagal techninę specifikaciją, dokumentaciją, ženklinimą. Turi būti sudarytos galimybės tarp Užsakovo ir Vykdytojo atsargų apskaitos sistemų integracijos (integracijos darbus apmoka Užsakovas) ar duomenų (pvz.: Excel ar kitu formatu) perdavimas iš Vykdytojo sistemos į Užsakovo sistemą arba sukurta Užsakovui ribota prieiga prie Vykdytojo naudojamos atsargų apskaitos sistemos. Duomenų apsikeitimo būdas tarp Vykdytojo ir Užsakovo turi būti nustatytas per 2 mėnesius nuo sutarties įsigaliojimo.  
32. Vykdytojas privalo prižiūrėti atsargas (vaistinius preparatus) (saugoti, nepažeidžiant išorinių pakuočių ir nepabloginti atsargų kokybės) ir tikrinti jų kokybę, o pasibaigus atsargų galiojimo laikotarpiui ar pablogėjus atsargų kokybei, Vykdytojas privalo suruošti atsargas utilizavimui pagal Užsakovo pateiktus duomenis.
33. Atsargų utilizavimą atlieka ir už atsargų utilizavimą sumoka Užsakovas.
34. Įrangos reikalavimai Vykdytojams yra nurodyti:
34.1. Visa įranga, kuri turi poveikį atsargų laikymui ir platinimui, turi būti projektuojama, patalpose įrengiama ir techniškai tikrinama pagal numatytą jos paskirtį atitinkančius standartus (pvz., metrologinė patikra). Turi būti atliekama planinė pagrindinės įrangos, kuri ypač svarbi vykdant su veikla susijusias funkcijas, techninė priežiūra. Naudojama įranga turi būti paženklinta CE ženklu.
34.2. Vykdytojas privalo užtikrinti temperatūrinį režimą bei jo atsekamumą sertifikuotais temperatūros matavimo prietaisais (sertifikatus pateikti per ne ilgiau kaip 1 mėn. po sutarties įsigaliojimo arba 2 d. d. prieš atsargų pristatymą). Aplinkai, kurioje saugomi vaistiniai preparatai, kontroliuoti ir stebėti naudojama įranga turi būti kalibruojama nustatytais intervalais, atsižvelgiant į rizikos ir patikimumo vertinimą. Atsargų saugojimo temperatūriniai duomenys turi būti saugomi 5 (penkis) metus nuo paskutinių atsargų išvežimo.
34.3. Vykdytojo sugeneruota atsargų (vaistinių preparatų) saugojimo temperatūros ataskaita (nuo -60 C iki -90 C) už praėjusį mėnesį pateikiama kito mėnesio antrą darbo dieną Užsakovui el. paštu nemencine@essc.sam.lt. Įranga kalibruojama vadovaujantis nacionaliniais arba tarptautiniais matavimo standartais. Turi būti sumontuotos atitinkamos signalizacijos sistemos (SMS ir el. paštu), kurios įspėtų apie atsiradusius nukrypimus nuo iš anksto nustatytų laikymo sąlygų. Nustatomi atitinkami pavojaus signalo lygiai, siekiant įsitikinti, kad sistema veikia tinkamai.
34.4. Įranga remontuojama, techniškai prižiūrima ir kalibruojama taip, kad šie veiksmai nepakenktų vaistų patikimumui ir kokybei.
34.5. Informacija apie pagrindinės įrangos remontą, techninę priežiūrą ir kalibravimą atitinkamai fiksuojama, o rezultatai – išsaugomi. 
35. Duomenų apsikeitimas, jei nesukurti automatiniai duomenų apsikeitimo būdai, vyksta el. paštu.
36. Reikalavimai vaistinių preparatų saugojimo paslaugoms.
36.1. Vaistai saugomi atskirai nuo kitų produktų, kurie gali juos paveikti, ir turi būti apsaugoti nuo kenksmingo šviesos, temperatūros, drėgmės ir kitų išorės veiksnių poveikio, specifinių kvapų (eterinių aliejų, tabako, gumos). Ypatingą dėmesį reikia skirti produktams, kuriems reikia specialių laikymo sąlygų.
36.2. Vaistai turi būti tvarkomi ir saugomi taip, kad būtų išvengta jų išsiliejimo, sudužimo, taršos ir susimaišymo. Vaistų negalima laikyti tiesiai ant grindų, nebent dėl pakuotės juos būtų galima taip laikinai laikyti;
36.3. Vaistus, kurių galiojimo terminas jau baigėsi, reikia nedelsiant atskirti nuo tinkamų naudoti / parduoti atsargų – arba fiziškai, arba naudojant lygiavertes elektroninio atskyrimo priemones.
37. Saugojimo patalpos turi turėti:
37.1. Nepriklausomą elektros šaltinį / ius – (elektros generatorius ar lygiaverčius įrenginius), užtikrinančius elektros tiekimą saugojimo patalpoms ne mažiau kaip 3 paras;
37.2. Saugojimo patalpose turi būti užtikrinamas interneto ryšys;
37.3. Saugojimo patalpos turi turėti priešgaisrinės ir apsaugos signalizacijos sistemas;
37.4. Saugojimo patalpų teritorija turi būti saugoma (fizinė ar elektroninė) 24/7;
37.5. Saugojimo patalpos turi turėti įrengtus sandėliavimo patalpų mikroklimato matavimo prietaisus. Matavimo prietaisai turi turėti galiojančias metrologines patikras;
37.6. Priimtos atsargos turi būti apskaitomos kompiuterinėse apskaitos programose ir saugomų atsargų duomenys(likučiai) per 2 d. d. perduodami Užsakovui;
37.7. Saugojimo patalpos turi turėti atskiras administracines patalpas arba lygiavertes patalpas; 
37.8. Saugojimo patalpos turi turėti ne mažiau kaip 1 rampą atsargų pakrovimui / iškrovimui; 
37.9. Prie saugojimo patalpų turi būti infrastruktūra, kad būtų galimybė vilkikui su puspriekabe atvažiuoti, išsikrauti / pasikrauti ir apsisukti. Maksimalūs vilkiko su priekaba išmatavimai: ilgis – 18,75 m; plotis – 2,55 m; aukštis – 4 m;
38. Saugojimo patalpos turi turėti karantino patalpą arba tam skirtą atskirą vietą vaistų sandėlyje.
39. Saugojimo patalpos turi turėti  grąžintų ir atšauktų iš rinkos vaistų sandėliavimo patalpą ar tam skirtą atskirą, įrengtą ir pažymėtą vietą vaistų sandėlyje.
40. Saugojimo patalpos turi turėti  gabenamosios taros laikymo ir priežiūros patalpą ar tam skirta atskirą, tinkamai įrengtą ir pažymėtą, vietą vaistų sandėlyje.
41. Vaistų išdavimo patalpa ar tam skirta atskira, įrengta ir pažymėta, apsaugota nuo neigiamo aplinkos sąlygų poveikio, vieta. Išdavimo sekcija turi apsaugoti produktus nuo esamų oro sąlygų. Išdavimo zona turi būti atskirta nuo saugojimo zonos.
42. Vaistų priėmimo patalpa ar tam skirta atskira, įrengta ir pažymėta, apsaugota nuo neigiamo aplinkos sąlygų poveikio, vieta. Priėmimo sekcija turi apsaugoti produktus nuo esamų oro sąlygų. Priėmimo zona turi būti atskirta nuo saugojimo zonos.
43. Saugojimo patalpos turi turėti atskirą rakinamą netiektinų vaistų sandėliavimo patalpą.
44. Vaistų platinimo patalpos turi būti apsaugotos nuo patekimo į jas neįgaliotų ar neturinčių leidimo įeiti asmenų.
45. Patalpos ir saugyklos turi būti švarios, jose negali būtų šiukšlių ar dulkių. Turi būti parengtos patalpų ir saugyklų valymo programos, valymo nurodymai ir fiksuojama informacija apie valymą. Naudojama atitinkama valymo įranga ir valymo priemonės, kurios nekelia taršos pavojaus.
46. Patalpos turi būti taip suplanuotos ir aprūpintos tokia įranga, kad į jas nepatektų vabzdžiai, graužikai ir kiti gyvūnai. Turi būti vykdoma prevencinė parazitų kontrolės programa.
47. Patalpos turi būti suplanuotos arba pritaikytos taip, kad jose būtų palaikomos būtinos vaistų laikymo sąlygos. Patalpos turi būti saugios, tinkamai išplanuotos ir erdvios, kad būtų galima saugiai laikyti ir tvarkyti vaistus. Saugojimo zonos turi būti apšviestos, kad būtų galima tinkamai ir saugiai atlikti visus veiksmus. 
48. Darbuotojams skirtos administracinės patalpos, tualetai ir kitos patalpos turi būti atskirti nuo saugojimo zonų. Saugojimo zonose turi būti draudžiama laikyti maisto, gėrimų, rūkalų ar asmeniniam naudojimui skirtų vaistų.
49. Sukurta sistema ar patvirtintos tvarkos, kad leidimų neturintys asmenys nepatektų nė į vieną iš patalpų, į kurias galima patekti tik su leidimu, zoną.
50. Pasibaigus sutarties galiojimui ar atsargų (vaistinių preparatų galiojimui), Vykdytojas  suteiktą įranga (šaldiklius) grąžina Užsakovui. Užsakovas įsipareigoja per 30 d. d. nuo minėtų sąlygų atsiradimo pasiimti šaldiklius iš Vykdytojo. 
51. Vykdytojas įsipareigoja užtikrinti sutarties vykdymą paskelbus ekstremaliąją situaciją, mobilizaciją, nepaprastąją padėtį ar karo metą. Esant tokioms aplinkybėms, Vykdytojas negali remtis nenugalimos jėgos (force majeure) sąlyga kaip pagrindu sutarties nevykdyti, išskyrus atvejus, kai veiklos tęstinumas yra objektyviai neįmanomas dėl valstybės institucijų sprendimų.
PASTABOS:
1) Jei iš šiose techninėse specifikacijose pateiktų duomenų būtų galima daryti prielaidą apie konkrečius pirkimo objekto modelius ar šaltinius, konkrečius technologinius procesus ar prekių ženklus, patentus, tipus, konkrečią kilmę ar gamybą, laikoma, kad jie yra tik orientaciniai ir tiekėjai gali siūlyti lygiaverčius. 
2) Jeigu tiekėjas teikdamas pasiūlymą numato, kad jis tieks lygiaverčius sprendinius, tai jis apie tai turi papildomai pažymėti pasiūlyme ir kartu su pasiūlymu pateikti lygiavertiškumą įrodančius dokumentus.


